Tatoeba sentences — language code: ber
Kullec ad d-yedher, ad t-iwali s wallen-is.
Ad iẓer d acu i yellan akka deffir n wasif-agi wis sebɛa.
Imi yessen akka cwiṭ n tusnak, yenna deffir n wasif wis sebɛa ahat ad yili wasisf wis setta, deffir n wasif wis setta, ad yili wasif wis xemsa, deffir wasif wis xemsa ad yili wasif wis rebɛa atg…
Yekcem s aman, ur yecfi ara akk amek i ten-yufa, d isemmaden neɣ muẓeɣlen neɣ lhan kan deg wakken tedubbez merra tfekka-s, ur yettḥulfu s kra.
Yebda deg-sen aɛummu.
Yessen seg zik ad yeccucef, yelmed seg temẓi-s aɛummu deg tmedwin n wasif Asemmam lawan n unebdu.
Yettɛummu, yettɛummu, mazal ur yuwid ɣer tlemmast almi i iwala aman bdan ttluɣun.
Di tazwara d izeddganen, ttirriqen am lemri.
Skudmal yettẓiẓi ɣer sdat, skudmal ttɛiwiden tiɣmi, ttibriken.
Yerna cwiṭ, yexleɛ mačči d kra.
D acu akka i t-isxelɛen ?
D times i yuɣen deg waman yuɣalen amzun d tumas, aḥǧaǧu-s yuweḍ s igenni.
Times mačči iman-is i tekker.
Iwala kra n yimexluqen, ur banen d imadanen, ur banen d iɣersiwen.
Ahat d wigi iwimi qqaren imejɛuren, ifassen-nsen yeččuren d anẓaden, s yiḍudan sut waccaren iɣezzfanen, ṭṭfen isufa, yis-sen ssaɣayen times-nni ɣef waman n wasif.
Amzun din i d-mɣin, ɣur-sen ala yiwen n ccɣel, d aya kan : Ur ilaq ara yiwen iteddun ɣef sin n yiḍarren ad yezger asif-a.
Mačči d ayagi kan i yesbedden ccɛer n ucebbub-is d asawen am tsegnatin deg wakken yezɣeb imi yugad.
D acu akka diɣen i iwala nnig n wayen i iwala yagi ?
Iwala mačči yiwen, mačči sin, amayendin n lmeyytin i d-yersen d tirac, ttifriren-d ɣef waman n wasif-nni wis sebɛa.
Kra deg-sen iɛqel-iten, seg wasmi i d-ffɣen seg yixxamen-nsen ur d-uɣalen, yessen d acu i d axemmem-nsen.
Iḥulfa yeqreb ɣur-sen nezzeh, akken akk i sɛan yiwet n tikti ɣef yiman-nsen, ɣef tmurt, ɣef yiḍelli-s, ɣef wass-as, ɣef uzekka-s…
Wigi d tirni, ɛerḍen akk am netta ad zegren i wasif-a wis sebɛa, maɛna ur ssawḍen ara, ur ten-ǧǧin ara wid i ten-yenɣan mebla aḥezzeb.
Nɣan-ten, ayɣer ?
Acu n ucernan akka i xedmen yestahlen tukksa n yiziɣer-nsen ?
Tella kan yiwet n tmentilt i ten-yessawḍen ɣer tmettant.
D lebɣi-nni ameqqran i ten-yettseggiren ad sddermen aɣrab-a i d-bnan ɣef rrif wis sin n wasif wis sebɛa.
Bɣan akk ad t-kksen akkin akken ad yiɣzif , ad yihriw yigli.
Ad calint wallent alma d anda i bɣant.
Ad yiwsiɛ lxaṭer n umdan, ad tban tidet sburent tkerkas.
Tamurt ad tesnuffes, ad taf iman-is, ad myeɛqalen warraw-is, ala azekka-s ara yelhun.
Maɛna ugin akk anect-a…
Dɣa neqqen kra n win ur neddin ara yid-sen deg temsalt-a n tesnakta.
Wissen amek i d-yeslek iman-is umeɣbun n Rebbi.
Irwel-d ɣef uxessar i d-yeḍran, i d-iḍerrun deg wasif wis sebɛa.
Wissen acḥal yeqqim netta yettazzal ɛerbabuz am wakken i t-id-tesɛa yemma-s fell-as yeɛfu yerḥem, ala takiluḍt-is i t-yesren.
Ur yuki ara akk s leɛra n tfekka-s.
Tarewla tessemnaɛ baba-is.
Ur yeḥbis deg tazzla almi qrib ad ifelleq wul-is.
Yengef almi kan dayen.
Mi yuweḍ ɣer ddaw n yiwet n tzemmurt tameqqrant, ilexxez iman-is ɣef tmurt, amzun d alebɛad i ideggren kra n tcekkart n yizegza.
Isenned ɣef tefga n useklu-nni.
Yesnuffus irennu ma d tidi tettcercur ɣef wudem-is.
Wissen acḥal n wakud i yesgunfa din.